b'\n_START_ARTICLE_\nFranc Toma\xc5\xbe Poga\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nPoga\xc4\x8dnik je bil janzenisti\xc4\x8dno usmerjen teolog, rojen okoli leta 1739. To\xc4\x8den datum in kraj rojstva nista znana. Tudi ni znano, kje je obiskoval gimnazijo in \xc5\xa1tudiral filozofijo. Teologijo je \xc5\xa1tudiral na Dunaju kjer je tudi doktoriral. Jeseni 1773 ga je dvorni svetnik Martini, prof. prava na Dunaju, priporo\xc4\x8dil za profesorja moralne teologije v Ljubljani. Te profesure Poga\xc4\x8dnik sicer ni dobil, pa\xc4\x8d pa je bil 1774 imenovan za profesorja cerkvenega prava na ljubljanskem liceju kjer je od 1776 dalje predaval tudi cerkveno zgodovino. Bil je \xc4\x8dlan komisije \xc5\xa1kofovskega sveta za \xc5\xbeupnijske izpite. V Ljubljani se je spoprijateljil z Linhartom in postal 1781 \xc4\x8dlan obnovljene akademije operozov. Ko je bil 1783 \xc5\xa1tudij teologije v Ljubljani zaradi ustanovitve generalnega semeni\xc5\xa1\xc4\x8da v Gradcu odpravljen je bil Poga\xc4\x8dnik s tremi tovari\xc5\xa1i (J. Lenaz, J. Sor\xc4\x8dan, F. Ziegler) preme\xc5\xa1\xc4\x8den na licej v Innsbruck kjer je predaval zgodovino bogoslovne literature in cerkveno zgodovino. V Innsbrucku se menda ni dobro po\xc4\x8dutil, kajti kanec leta 1789 je zaman kandidiral za izpraznjeno mesto pro\xc5\xa1ta v Novem mestu. Po obnovitvi bogoslovja v Ljubljani se je na za\xc4\x8detku jeseni 1791 vrnil v Ljubljano, prevzel staro profesuro, bil 24. apr. 1792 izvoljen za prvega rektorja liceja. \xc5\xbde v novembra istega leta pa ga je nad\xc5\xa1kof Brigido, ki je odklanjal Herbersteinov janzenizem, imenoval za \xc5\xbeupnika v Morav\xc4\x8dah, kjer je \xc4\x8dez 7 let zagrenjen umrl.'